amanoisuno/poet huggingface dataset:
昭君怨 董初
新年猶尚小，那堪遠聘秦。裾衫沾馬汗，眉黛染胡塵。舉眼無相識，路逢皆異人。唯有梅將李，猶帶故鄉春。
南山 賀朝清
湖北雨初晴，湖南山盡見。岩岩石帆影，如得海風便。仙穴茅山峰，彩雲時一見。邀君共探此，異籙殘幾卷。
賦得遊人久不歸 賀朝清
鄉關眇天末，引領悵懷歸。羈旅久淫滯，物色屢芳菲。稍覺私意盡，行看鬔鬢稀。如何千裏外，佇立沾裳衣。
白紵辭 楊衡
玉纓翠佩雜輕羅，香汗微漬朱顏酡。為君起唱白紵歌，躡珠履，步瓊筵，輕身起舞紅燭前。芳姿豔態妖且妍，
還渭南感舊二首 唐暄
寢室悲長簟，妝樓泣鏡臺。獨悲桃李節，不共一時開。魂兮若有感，仿佛夢中來。常時華室靜，笑語度更籌。恍惚人事改，冥漠委荒丘。陽原歎薤露，陰壑悼藏舟。清夜妝台月，空想畫眉愁。
贈亡妻張氏 唐暄
嶧陽桐半死，延津劍一沈。如何宿昔內，空負百年心。
題司空山觀 李韶
梁代真人上紫微，水盤山腳五雲飛。松杉老盡無消息，猶得千年一度歸。
戲題盱眙壁 韋鵬翼
豈肯閑尋竹徑行，卻嫌絲管好蛙聲。自從煮鶴燒琴後，背卻青山臥月明。
題楊少卿書後 安鴻漸
端溪石硯宣城管，王屋松煙紫兔毫。更得孤卿老書劄，人間無此五般高。
自紫陽觀至華陽洞，宿侯尊師草堂簡同游 李延陵
石林媚煙景，句曲盤江甸。南向佳氣濃，峰峰遙隱見。漸臨華陽口，微路入蔥蒨。七曜懸洞宮，五雲抱山殿。銀函意誰發，金液徒堪薦。千載桃花春，秦人深不見。東溪喜相遇，貞白如會面。青鳥來去閑，紅霞朝夕變。一從化真骨，萬里乘飛電。蘿月延步虛，松花醉閑宴。幽人即長往，茂宰應交戰。明發歸琴堂，知君懶為縣。
題鐘雅青紗枕 秦尚運
陰香裝豔入青紗，還與欹眠好事家。夢裏卻成山色雨，沈山不敢鬥青華。
題搔口 張仲謀
嘗聞燒尾便拏空，只過天門更一重。大禹未生門未鑿，可能天下總無龍。
山寺見楊少卿書壁，因題其尾 馮少吉
少卿真跡滿僧居，只恐鐘王也不如。為報遠公須愛惜，此書書後更無書。
經杜甫舊宅 殷陶
浣花溪裏花多處，為憶先生在蜀時。萬古只應留舊宅，山月不知人事變，夜來江上與誰期。
行縣至浮查寺 羅炯
二十年前此布衣，鹿鳴西上虎符歸。行時賓從光前事，春風一宿琉璃地，自有泉聲愜素機。
敕和元相公家園即事寄王相公 韓雄
共列中台貴，能齊物外心。回車青閣晚，解帶碧芳深。夜水隨畦入，晴花度竹尋。題詩更相應，一字重千金。
仲秋太常寺觀公輅車拜陵 苗仲方
南宮初開律，金風已戒涼。拜陵將展敬，車輅儼成行。士庶觀祠禮，公卿習舊章。郊原佳氣引，園寢瑞煙長。鹵簿辭丹闕，威儀列太常。聖心何所寄，惟德在無忘。
尋易尊師不遇 陳嶰
爛熳紅霞光照衣，苔封白石路微微。華陽洞裏何人在，落盡松花不見歸。
早過梨嶺，喜雪書情呈崔判官 張起
度嶺逢朝雪，行看馬跡深。輕標南國瑞，寒慰北人心。皎潔停丹嶂，飄颻映綠林。共君歌樂土，無作白頭吟。
春情 張起
畫閣餘寒在，新年舊燕歸。梅花猶帶雪，未得試春衣。
贈竇蔡二記室入蜀 陳政
昆山積良寶，大廈構眾材。馬卿委官去，鄒子背淮來。風流信多美，朝夕豫平臺。逸翮獨不群，清才複遒上。六輔昔推名，二江今振響。英華雖外發，磨琢終內朗。四海奮羽儀，清風久播馳。沈郁林難廁，青山翻易阻。回首望煙霞，誰知慕儔侶。飄然不系舟，為情自可求。若奉西園夜，浩想北園愁。無因逐萍藻，從爾泛清流。
采菊 李建業
簇簇竟相鮮，一枝開幾番。味甘資麹糵，香好勝蘭蓀。古道風搖遠，荒籬露壓繁。盈筐時采得，服餌近知門。
水精環 羅維
王室符長慶，環中得水精。任圓循不極，見素質仍貞。信是天然瑞，非因朴斫成。無瑕勝玉美，至潔過冰清。未肯齊瑉價，寧同雜佩聲。能銜任黃雀，亦欲應時明。
看牡丹 殷益
擁毳對芳叢，由來趣不同。發從今日白，花是去年紅。豔色隨朝露，馨香逐晚風。何須待零落，然後始知空。
賦得垣衣 李得
漠漠複霏霏，為君垣上衣。昭陽輦下草，應笑此生非。掩藹青春去，蒼茫白露稀。猶勝萍逐水，流浪不相依。
冬晚對雪憶胡處士 王邵
寒更傳唱晚，清鏡覽衰顏。隔牖風驚竹，開簾雪滿山。灑空深巷靜，積素廣庭閑。借問袁安舍，翛然尚閉關。
池上 曹修古
荷葉罩芙蓉，圓青映嫩紅。佳人南陌上，翠蓋立春風。
對趙穎歌 朱子真
人間幾日變桑田，誰識神仙洞裏天。短促雖知有殊異，且須歡醉在生前。
賦百舌鳥 嚴郭
此禽輕巧少同倫，我聽長疑舌滿身。星未沒河先報曉，莫倚清風更多事，玉樓還有晏眠人。
孤雁 張子明
只影翩翩下碧湘，傍池鴛鷺宿銀塘。雖逢夜雨迷深浦，江南塞北俱關念，兩地飛歸是故鄉。
水殿拋球曲二首 李謹言
侍宴黃昏曉未休，玉階夜色月如流。朝來自覺承恩最，笑倩傍人認繡球。堪恨隋家幾帝王，舞裀揉盡繡鴛鴦。如今重到拋球處，不是金爐舊日香。
銅雀妓 吳燭
秋色西陵滿綠蕪，繁弦急管強歡娛。長舒羅袖不成舞，卻向風前承淚珠。
戲示諸妓 張保嗣
綠羅裙上標三棒，紅粉腮邊淚兩行。抄手向前咨大使，這回不敢惱兒郎。
末秋到家 潘圖
歸來無所利，骨肉亦不喜。黃犬卻有情，當門臥搖尾。
送人往宣城 潘佐
江畔送行人，千山生暮氛。謝安團扇上，為畫敬亭雲。
洛陽河亭奉酬留守郡公追送 李逸
離亭餞落暉，臘酒減征衣。歲晚煙霞重，川寒雲樹微。戎裝千里至，舊路十年歸。還似汀洲雁，相逢又背飛。
送道士曾昭瑩 沈麟
南北東西事，人間會也無。昔曾棲玉笥，今也返玄都。雪片隨天闊，泉聲落石孤。丹霄人有約，去采石菖蒲。
贈別徐侃 安鳳
一自離鄉國，十年在咸秦。泣盡卞和血，不逢一故人。今日舊友別，羞此漂泊身。離情吟詩處，麻衣掩淚頻。淚別各分袂，且及來年春。
顧城 李倫
世久荒墟在，白雲幾代耕。市廛新草綠，裏社故煙輕。不謹罹天討，來蘇豈忿兵。誰雲殷鑒遠，今古在人程。
金錢花 盧子發
輪廓休誇四字書，紅窠寫出對庭除。時時買得佳人笑，本色金錢卻不如。
故白岩禪師院 王夢周
能師還世名還在，空閉禪堂滿院苔。花樹不隨人寂寞，數株猶自出牆來。
題九天使者廟 孫咸
獨入玄宮禮至真，焚香不為賤貧身。秦淮兩岸沙埋骨，九江太守勤王事，好放天兵渡要津。
房公舊竹亭聞琴 李澣
石室寒飆警，孫枝雅器裁。坐來山水操，弦斷吊塵埃。
清溪館作 錢戭
指途清溪裏，左右唯深林。雲蔽望鄉處，雨愁為客心。遇人多物役，聽鳥時幽音。何必滄浪水，庶茲浣塵襟。
晚春宴 韋道遜
日斜賓館晚，春輕麥候初。簷暄巢幕燕，池躍戲蓮魚。石聲隨流響，桐影傍岩疏。誰能千裏外，獨寄八行書。
長沙六快詩 王揆
湖外風物奇，長沙信難續。衡峰排古青，湘水湛寒綠。舟楫通大江，車輪會平陸。昔賢官是邦，仁澤流豐沃。今賢官是邦，刳啖人脂肉。懷昔甘棠花，傷今猛虎毒。然此一郡內，所樂人才六。漕與二憲僚，守連兩通屬。高堂日暮會，深夜繼以燭。幃幕皆綺紈，器皿盡金玉。歌喉若珠累，舞腰如素束。千態與萬狀，六人歡不足。因成快活詩，薦之堯舜目。
廣州王園寺伏日即事寄北中親友 王言史
南越逢初伏，東林度一朝。曲池煎畏景，高閣絕微飆。竹簟移先灑，蒲葵破複搖。地偏毛瘴近，山毒火威饒。裛汗絺如濯，親床枕並燒。墮枝傷翠羽，萎葉惜紅蕉。且困流金熾，難成獨酌謠。望霖窺潤礎，思吹候纖條。旅恨生烏滸，鄉心系浴橋。誰憐在炎客，一夕壯容銷。